Propunere de DECIZIE A CONSILIULUI de modificare a Deciziei 2007/659/CE în ceea ce privește perioada sa de aplicare și contingentul anual care poate beneficia de un nivel redus al accizei /* COM/2011/0577 final - 2011/0248 (CNS) */





EXPUNERE DE MOTIVE 1. CONTEXTUL PROPUNERII Articolul 349 din Tratatul privind funcționarea Uniunii Europene (TFUE), care se aplică regiunilor ultraperiferice ale Uniunii, din care fac parte și departamentele franceze de peste mări (DOM), prevede că, ținând seama de situația economică și socială structurală din regiunile ultraperiferice, care este agravată de depărtare, insularitate, suprafața redusă, relieful și clima dificile, dependența economică de un număr redus de produse, factori a căror persistență și combinare dăunează grav dezvoltării acestora, Consiliul, la propunerea Comisiei și după consultarea Parlamentului European, adoptă măsuri specifice care urmăresc să stabilească, în special, condițiile de aplicare a tratatelor în regiunile respective, inclusiv în ceea ce privește politicile comune. Aceste măsuri specifice se referă în special la politica fiscală. Consiliul adoptă măsurile prevăzute la primul paragraf ținând seama de caracteristicile și constrângerile specifice regiunilor ultraperiferice fără să aducă atingere integrității și coerenței ordinii juridice a Uniunii, inclusiv pieței interne și politicilor comune. Decizia 2007/659/CE a Consiliului din 9 octombrie 2007, adoptată în temeiul articolului 299 alineatul (2) din Tratatul CE (devenit articolul 349 din TFUE), autorizează Franța să aplice, pe teritoriul Franței metropolitane, pentru romul tradițional produs în departamentele franceze de peste mări, un nivel redus al accizei care poate fi inferior ratei minime a accizei stabilite prin Directiva 92/84/CE, dar care nu poate scădea cu mai mult de 50 % sub nivelul național normal al accizei la alcool. Nivelul redus al accizei este limitat la un contingent anual de 108 000 hectolitri de alcool pur. Derogarea expiră la 31 decembrie 2012. În conformitate cu articolul 4 din Decizia 2007/659/CE, autoritățile franceze au transmis Comisiei, la 29 iunie 2010, raportul prevăzut la articolul respectiv. Acest raport conține două cereri. Pe de o parte, autoritățile franceze solicită majorarea contingentului anual de la 108 000 hectolitri la 125 000 hectolitri de alcool pur (hap), în scopul ajustării contingentului, având în vedere evoluția pieței romului din Uniune. Pe de altă parte, autoritățile respective solicită prelungirea cu un an, și anume până la 31 decembrie 2013, a perioadei de aplicare a Deciziei 2007/659/CE, pentru ca sfârșitul acestei perioade să coincidă cu sfârșitul perioadei de aplicare a deciziei emise de Comisie la 27 iunie 2007 referitoare la ajutoarele de stat și având același obiect (ajutorul de stat nr. N 530/2006). 2. REZULTATELE CONSULTĂRILOR CU PĂRŢILE INTERESATE ŞI ALE EVALUĂRII IMPACTULUI Nu a fost necesar să se recurgă la expertiză externă și nu a fost efectuată o analiză a impactului. Totodată, au fost examinate cu atenție statisticile furnizate de autoritățile franceze privind cantitățile de rom introduse în circuitul de consum. Evoluția cantităților de rom introduse în circuitul de consum a fost următoarea: Evoluția pieței europene a romului Ani || Total || Rom din țări terțe || Rom din DOM || % DOM 1986 || 313 459 || 152 252 || 161 207 || 51% 1987 || 300 152 || 158 117 || 142 035 || 47% 1988 || 252 877 || 130 976 || 121 901 || 48% 1989 || 293 462 || 161 485 || 131 977 || 45% 1990 || 368 913 || 227 975 || 140 938 || 38% 1991 || 336 252 || 221 861 || 114 391 || 34% 1992 || 332 145 || 223 522 || 108 623 || 33% 1993 || 322 743 || 231 059 || 91 684 || 28% 1994 || 357 936 || 253 215 || 104 721 || 29% 1995 || 284 178 || 184 835 || 99 343 || 35% 1996 || 359 295 || 249 239 || 110 056 || 31% 1997 || 453 050 || 354 858 || 98 192 || 22% 1998 || 500 295 || 395 031 || 105 264 || 21% 1999 || 567 449 || 428 790 || 138 659 || 24% 2000 || 645 237 || 495 625 || 149 612 || 23% 2001 || 695 033 || 534 316 || 160 717 || 23% 2002 || 734 249 || 557 458 || 176 791 || 24% 2003 || 880 653 || 713 535 || 167 118 || 19% 2004 || 727 772 || 569 278 || 158 494 || 22% 2005 || 726 876 || 571 317 || 155 559 || 21% 2006 || 791 542 || 626 157 || 165 385 || 21% 2007 || 785 695 || 608 449 || 177 246 || 23% 2008 || 851 748 || 657 725 || 194 023 || 23% Sursă: Eurostat Evoluția introducerii romului în circuitul de consum în Franța metropolitană (în hectolitri de alcool pur) || Introducerea în circuitul de consum „cu un nivel redus al accizei” || În afara contingentului || Țări terțe || Total 2010 || 105 700 || 40 600 || 20 000 || 166 300 2009 || 102 400 || 32 400 || || 2008 || 99 500 || 33 000 || || 2007 || 96 100 || 33 500 || || 2006 || 90 000 || 33 500 || || 2005 || 90 000 || 35 500 || 5 500 || 131 000 2004 || 87 900 || 30 800 || || 2003 || 86 400 || 26 200 || || 2002 || 86 900 || 37 000 || || 2001 || 86 200 || 26 500 || || 2000 || 78 300 || 30 000 || 1 000 || 109 300 Din informațiile furnizate de autoritățile franceze reiese că, de la adoptarea Deciziei 2007/659/CE, cantitatea de rom tradițional care beneficiază de un nivel redus al accizei și care a fost introdusă pe piață a crescut progresiv, de la 96 100 hap în 2007 la 105 700 hap în 2010, ceea ce reprezintă o creștere anuală de 3,2 %. Dacă această creștere continuă în același ritm, cantitatea de rom tradițional introdusă pe piață ar urma să fie de aproximativ 109 100 hap în 2011, de 112 600 hap în 2012 și de 116 200 hap în 2013, depășindu-se astfel contingentul de 108 000 hap stabilit prin Decizia 2007/659/CE. Această creștere a consumului de rom se poate constata, începând cu 2005, și pe piața Uniunii. Romul din țările terțe introdus în circuitul de consum ocupă un loc inferior pe piața franceză, în comparație cu locul pe care îl ocupă pe piața Uniunii. Totodată, trebuie remarcat că ponderea sa este în creștere, de la sub 1 % în 2000, la 4,2 % în 2005 și la 12 % în 2010. La nivelul Uniunii, cifrele cele mai recente arată că romul originar din țări terțe reprezintă 77 % din piață, față de 23 % cât reprezintă romul originar din DOM. 3. ELEMENTELE JURIDICE ALE PROPUNERII Rezumatul acțiunii propuse Având în vedere constatările efectuate, adaptarea contingentului de 108 000 hectolitri de alcool pur. Se propune creșterea la 120 000 hap a contingentului de 108 000 hap stabilit prin Decizia 2007/659/CE. Având în vedere că, în perioada 2007 – 2010, cantitatea de rom introdusă pe piață a crescut cu 3,2 %, se estimează că în 2013 cantitatea de rom introdusă pe piață va fi de 116 200 hap. O creștere a contingentului la 120 000 hap ar permite acoperirea unei creșteri anuale cu 4,3% a cantităților de rom introduse pe piață, adică ceva mai mult decât creșterea de 3,2 % constatată în cursul perioadei 2007 – 2010. Prelungirea cu un an a perioadei de aplicare a Deciziei 2007/659/CE, astfel încât sfârșitul acestei perioade să coincidă cu sfârșitul perioadei de aplicare a deciziei emise de Comisie la 27 iunie 2007 referitoare la ajutoarele de stat și având același obiect (ajutorul de stat nr. N 530/2006). Temeiul juridic Articolul 349 din TFUE. Principiul subsidiarității Numai Consiliul are autoritatea de a adopta, în temeiul articolului 349 din TFUE, măsuri specifice în favoarea regiunilor ultraperiferice în scopul adaptării aplicării tratatelor în aceste regiuni, inclusiv a politicilor comune, având în vedere existența unor handicapuri permanente care afectează situația economică și socială a regiunilor ultraperiferice. Prin urmare, propunerea respectă principiul subsidiarității. Principiul proporționalității Propunerea respectă principiul proporționalității din următoarele motive: Propunerea are ca scop adaptarea Deciziei 2007/659/CE numai în măsura în care această modificare este necesară. Noul contingent anual de rom care poate beneficia de un nivel redus al accizei a fost calculat pe baza evoluției cantităților de rom introduse pe piață în cursul perioadei 2007 – 2010. || Prelungirea cu un an, până la 31 decembrie 2013, a perioadei de aplicare a Deciziei 2007/659/CE este justificată în raport cu constatările efectuate și se acordă pentru ca sfârșitul perioadei respective să coincidă cu sfârșitul perioadei de aplicare a deciziei emise de Comisie la 27 iunie 2007 referitoare la ajutoarele de stat și având același obiect (ajutorul de stat nr. N 530/2006). Alegerea instrumentelor Instrumente propuse: decizie a Consiliului. Alte instrumente nu ar fi fost adecvate din următoarele motive. Textul care face obiectul modificării constituie în sine o decizie a Consiliului, adoptată în baza aceluiași temei juridic [articolul 299 alineatul (2) din Tratatul CE, la momentul respectiv]. 4. IMPLICAŢIILE BUGETARE Propunerea nu are implicații asupra bugetului Uniunii Europene. 2011/0248 (CNS) Propunere de DECIZIE A CONSILIULUI de modificare a Deciziei 2007/659/CE în ceea ce privește perioada sa de aplicare și contingentul anual care poate beneficia de un nivel redus al accizei CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 349, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Parlamentului European[1], hotărând în conformitate cu o procedură legislativă specială, întrucât: (1) Decizia 2007/659/CE a Consiliului din 9 octombrie 2007 de autorizare a Franței în vederea aplicării unui nivel redus al accizei pentru romul „tradițional” produs în departamentele de peste mări și de abrogare a Deciziei 2002/166/CE[2] autorizează autoritățile franceze să aplice, pe teritoriul Franței metropolitane, pentru romul tradițional fabricat în departamentele franceze de peste mări, un nivel redus al accizei care poate fi inferior ratei minime a accizei stabilite prin Directiva 92/84/CE, dar care nu poate scădea cu mai mult de 50 % sub nivelul național normal al accizei la alcool. Romul „tradițional” căruia i se aplică nivelul redus al accizei este definit în anexa II punctul 1 litera (f) la Regulamentul (CE) nr. 110/2008 din 15 ianuarie 2008 privind definirea, desemnarea, prezentarea, etichetarea şi protecţia indicaţiilor geografice ale băuturilor spirtoase şi de abrogare a Regulamentului (CEE) nr. 1576/89 al Consiliului. Nivelul redus al accizei este limitat la un contingent anual de 108 000 hectolitri de alcool pur. Derogarea expiră la 31 decembrie 2012. (2) În conformitate cu articolul 4 din Decizia 2007/659/CE, autoritățile franceze au transmis Comisiei, la 29 iunie 2010, raportul prevăzut la articolul respectiv. Acest raport conține două cereri. Pe de o parte, autoritățile franceze solicită majorarea contingentului anual de la 108 000 hectolitri la 125 000 hectolitri de alcool pur (hap), în scopul ajustării contingentului în conformitate cu articolul respectiv, având în vedere evoluția pieței romului din Uniune. Pe de altă parte, autoritățile respective solicită prelungirea cu un an, și anume până la 31 decembrie 2013, a perioadei de aplicare a Deciziei 2007/659/CE, pentru ca sfârșitul acestei perioade să coincidă cu sfârșitul perioadei de aplicare a deciziei emise de Comisie la 27 iunie 2007 referitoare la ajutoarele de stat și având același obiect (ajutorul de stat nr. N 530/2006). (3) Din informațiile furnizate de autoritățile franceze reiese că, de la adoptarea Deciziei 2007/659/CE, cantitatea de rom tradițional introdusă pe piață a crescut de la 96 100 hap în 2007 la 105 700 hap în 2010, ceea ce reprezintă o creștere anuală de 3,2 %. Dacă această creștere continuă în același ritm, cantitatea de rom tradițional introdusă pe piață ar urma să fie de aproximativ 109 100 hap în 2011, de 112 600 hap în 2012 și de 116 200 hap în 2013, depășindu-se astfel contingentul de 108 000 hap stabilit prin Decizia 2007/659/CE. Este necesară creșterea la 120 000 hap a contingentului de 108 000 hap stabilit prin Decizia 2007/659/CE. O astfel de creștere permite acoperirea unei creșteri anuale cu 4,3% a cantității de rom introduse pe piață, adică ceva mai mult decât creșterea de 3,2 % constatată în cursul perioadei 2007 ‑ 2010. (4) Având în vedere această analiză, se justifică, în egală măsură, prelungirea cu un an a perioadei de aplicare a deciziei, astfel încât sfârșitul acestei perioade să coincidă cu sfârșitul perioadei de aplicare a deciziei menționate mai sus, referitoare la ajutoarele de stat. ADOPTĂ PREZENTA DECIZIE: Articolul 1 Decizia 2007/659/CE se modifică după cum urmează: 1) Titlul se înlocuiește după cum urmează: ‹‹Decizia Consiliului din 9 octombrie 2007 de autorizare a Franței în vederea aplicării unui nivel redus al accizei pentru romul „tradițional” produs în Guadelupa, în Guyana, în Martinica sau în Réunion››. 2) Articolul 1 se înlocuiește cu următorul text: ‹‹Prin derogare de la articolul 90 din tratat, Franța este autorizată să prelungească aplicarea, pe teritoriul său metropolitan, pentru romul „tradițional” produs în Guadelupa, în Guyana, în Martinica sau în Réunion, a unui nivel al accizei inferior nivelului integral al accizei pentru alcool stabilit la articolul 3 din Directiva 92/84/CEE.›› 3) Articolul 2 se înlocuiește cu următorul text: „Derogarea menționată la articolul 1 se limitează la rom, astfel cum este definit în anexa II punctul 1 litera (f) la Regulamentul (CE) nr. 110/2008 al Consiliului din 15 ianuarie 2008 privind definirea, desemnarea, prezentarea, etichetarea şi protecţia indicaţiilor geografice ale băuturilor spirtoase şi de abrogare a Regulamentului (CEE) nr. 1576/89 al Consiliului[3], produs în Guadelupa, în Guyana, în Martinica sau în Réunion pe bază de trestie de zahăr recoltată la locul de fabricare, cu un conținut de substanțe volatile, altele decât alcool etilic și metilic, mai mare sau egal cu 225 grame per hectolitru de alcool pur și cu o tărie alcoolică dobândită mai mare sau egală cu 40 % vol.” 4) Articolul 3 alineatul (1) se înlocuiește cu următorul text: „1. Nivelul redus al accizei aplicabil produsului menționat la articolul 2 este limitat la un contingent anual de 108 000 hectolitri de alcool pur până la data de 31 decembrie 2010. Pentru perioada 1 ianuarie 2011 – 31 decembrie 2013, acest contingent anual este de 120 000 hectolitri.” 5) La articolul 5, data de 31 decembrie 2012 se înlocuiește cu data de 31 decembrie 2013. Articolul 2 Prezenta decizie se adresează Republicii Franceze. Adoptată la Pentru Consiliu, Preşedintele [1] JO C , , p. . [2] JO L 270, 13.10.2007, p. 12. [3] JO L 39, 13.2.2008, p. 16.